પાસના મહેસાણાના કન્વીર નરેન્દ્ર પટેલે ભાજપમાં જોડાયાના અઢી જ કલાકમાં એક ઓડિયો ક્લિપ જાહેર કરી કહ્યું હતું કે, વરુણ પટેલ તરફથી ભાજપમાં જોડાવા માટે તેમને એક કરોડની ઓફર કરવામાં આવી હતી. તેમણે પત્રકાર પરિષદ કરી આ વાત જણાવી હતી. ત્યાર બાદ હવે અન્ય એક કથિત ઓડિયો ક્લિપ વાયરલ થઇ છે. જેમાં નરેન્દ્ર પટેલ કોંગ્રેસ સાથે ભાજપ પર આરોપ લગાવવા અંગે વાતો કરતા સંભળાય છે. આ ઓડિયો ક્લિપ દ્વારા દાવો કરવામાં આવ્યો છે કે, નરેન્દ્ર પટેલે ભાજપ પર લગાવેલ લાંચના આરોપો ખોટા હતા અને આમ કરવા માટે નરેન્દ્ર પટેલને કોંગ્રેસ તરફથી રૂપિયા આપવામાં આવ્યા હતા. આ ઓડિયો ક્લિપમાં ભરતસિંહ સોલંકી અને હાર્દિક પટેલના નામનો પણ ઉલ્લેખ કરવામાં આવ્યો છે અને સાથે પૈસાની લેવડ-દેવડ અંગે પણ વાતો થઇ છે. જો કે, આ ઓડિયો ક્લિપ કેટલી સાચી છે કે ખોટી એની અધિકૃત તપાસ હજુ થઇ નથી.